Törkeästä pahoinpitelystä ja törkeästä kuolemantuottamuksesta epäilty Jesse Torniainen (kuvassa oikealla) oikeudessa asianajajansa kanssa.

Törkeästä pahoinpitelystä ja törkeästä kuolemantuottamuksesta epäilty Jesse Torniainen (kuvassa oikealla) oikeudessa asianajajansa kanssa. AOP

Helsingin Asema-aukiolla miehen kuolemaan johtanut pahoinpitely on edennyt syyteharkintaan. Helsingin poliisi epäilee esitutkinnan perusteella, että kansallissosialistisen Suomen Vastarintaliikeen jäsen syyllistyi törkeään pahoinpitelyyn ja törkeään kuolemantuottamukseen.

Tutkinnanjohtaja Teemu Kruskopf ei halua kommentoida tänään valmistunutta esitutkintaa tarkemmin.

Poliisi tutki asiaa aluksi epäiltynä pahoinpitelynä ja törkeänä kuolemantuottamuksena.

Kuolemaan johtanut pahoinpitely tapahtui Vastarintaliikkeen mielenilmauksessa syyskuussa.

Uhri oli tullut sivullisena henkilönä Asema-aukiolle. Hän oli kävellyt yhden Vastarintaliikkeen lippumiehen eteen, sylkäissyt maahan ja sen jälkeen jatkanut matkaansa.

Rikoksesta epäilty oli juossut miestä kohti ja potkaissut voimakkaasti häntä rintaan. Uhri oli kaatunut maahan ja lyönyt päänsä. Mies menehtyi sairaalasta kotiuttamisen jälkeen.

Oikeuslääketieteellisen tutkimuksen mukaan miehen kuoleman aiheutti pahoinpitelystä aiheunut kallovamma.

Rikoksesta epäilty Jesse Torniainen on kiistänyt osallisuutensa asiaan. Hänellä on takanaan useita aiempia väkivaltarikoksia.